title: Nación
text: Nación (d'o latín < NATIO) ye un termin més que més politico -per un regular ambiguo, impreciso u subchectivo- que designa un colectivo de ser humans con una cerenya identidat compartita, a quala gosa a manifestar-se en a Historia per meyo d'elementos antropolochicos comuns, sobretot socioculturals (como pueden estar a luenga, as creyencias relichiosas u ideyolochicas, diferents manifestacions culturals tradicionals, ecetra.), que per contraposición definen dito colectivo cara t'altros colectivos, y en a mayoría d'os casos con una voluntat de continuidat per meyo d'una definición politica en o contexto mundial. A nación cuenta quasi siempre con un territorio más u menos determinato per as suyas circumstancias historicas, considerato territorio nacional u patria. Os elementos comuns tienen en bells casos tamién una ascendencia u orichen comuns.
  
  En muitas sociedatz, a nivel personal u en bells contextos politico-historicos, o concepto de nación puet estar parello a u intercambiable con es de país, Estato independient, patria u etnia. A ormino, a definición d'un colectivo como nación u a convivencia d'os feitos diferencials de nacions diferents prevoca tensions adintro d'un mesmo territorio politico.
  
  Encara que diacronicament as nacions han existito dende as primeras civilizacions, se considera que a nación como termin politico, devez que os conceptos derivatos de nacionalidat y nacionalismo, rancan d'as zaguerías d'o sieglo XVIII, més que més en o contexto europeu.
  
  En o Estato espanyol, o termin nacionalidat que reculle a Constitución de 1978 ye d'ordinario interpretato como un sinonimo de nación que fue esleito en o Congreso d'os Deputatos per razons churidicas, dato que Espanya ye constitucionalment definita como nación.
    
  En l'antiga Unión Sovietica s'esferenciaba lo concepto de nacionalidat civil,(a republica on uno viviba), y a nacionalidat etnica (o grupo etnico on yera a presona). Por eixemplo un ruso d'Ucraina yera considerato de nacionalidat civil "ucrainés" y de nacionalidat etnica "ruso".
  
  Referencias
  
  Se veiga tamién
   Nacionalismo
   Nacionalidatz d'Espanya
  
  Politica
  Antropolochía
  Sociedat
  Filosofía
  Nacionalismo